Praegu reklaamib Veszprém end kuningannade linnana, sest Ungari esimene ja vanim Szent Mihaly katedraal oli kuningannade kroonimiskirik. Kuningas Istvani abikaasa Gisella oli pärit Baierimaalt, Passaust. Ta tikkis siinses nunnakloostris ise oma kroonimiskleidi ja armastas seda viiel künkal laiuvat linna. Nüüd on Veszprémil uus reliikvia - 1996. aastal annetas Passau piiskop seoses Ungari riigi 1100. aastapäevaga Veszprémile püha säilme, kuninganna Gisella küünarluu.  Ungari esimese kuningapaari skulptuur kõrgub Várhegy'i ('vaarhed', tõlkes: Lossimägi) peatänava lõpus, otse  kaljuseina kohal. Siit on linnale ja panoraamile lummavad vaated. Kitsal Várhegy' on ridamisi ajaloolisi hooneid, siin peetakse suviti festivale - avatud hinge ja päikeseküllust jagub kõigile.